2. ปัจจัยความเสี่ยง

ปัจจัยความเสี่ยงที่อาจมีผลกระทบต่อการดำเนินธุรกิจของบริษัท และบริษัทย่อยมีดังนี้

1. ความเสี่ยงในการประกอบธุรกิจ

1.1 ธุรกิจโทรศัพท์เคลื่อนที่ 

แนวโน้มของธุรกิจโทรศัพท์เคลื่อนที่ในปี 2553 ตลาดโทรศัพท์เคลื่อนที่ประเภท Smartphone
มีการเติบโตอย่างต่อเนื่องทั้งในด้านของจำนวนเครื่องที่จำหน่ายและมูลค่าตลาด
อันเนื่องมาจากพฤติกรรมการใช้งานของผู้บริโภคเปลี่ยนแปลงไป
มีความต้องการในการใช้บริการอินเตอร์เน็ตผ่านโทรศัพท์เคลื่อนที่มากขึ้น (Mobile Internet)
ซึ่งโทรศัพท์เคลื่อนที่ประเภท Smartphone
สามารถตอบสนองต่อความต้องการของผู้บริโภคได้ดีกว่าโทรศัพท์เคลื่อนที่ประเภทที่ไม่มีระบบปฏิบัติการ
(Proprietary phone) เห็นได้จากกระแสความนิยมใน Gadget ประเภท Smartphone,
Tablet PC ที่ได้รับความนิยมเพิ่มมากขึ้นเรื่อยๆ
ซึ่งจากกระแสดังกล่าวมีผลทำให้ส่วนแบ่งทางการตลาดของโทรศัพท์เคลื่อนที่ประเภท Smartphone
หรือ Application phone เพิ่มสูงขึ้นอย่างต่อเนื่อง
โดยบริษัทมองว่าจากความเปลี่ยนแปลงที่เกิดขึ้นนี้
อาจส่งผลกระทบต่อยอดจำหน่ายโทรศัพท์เคลื่อนที่ในตลาดระดับกลางของบริษัทได้
ซึ่งมีความเสี่ยงที่จะทำให้ส่วนแบ่งทางการตลาดของยอดจำหน่ายโทรศัพท์เคลื่อนที่ของบริษัทลดลงได้
ดังนั้นบริษัทจึงได้มีการวางแผนและได้เริ่มดำเนินการเพื่อรองรับกับการเปลี่ยนแปลงที่จะเกิดขึ้น
โดยมีการพัฒนาผลิตภัณฑ์ในหลากหลายรูปแบบ เช่น โทรศัพท์ Feature phone ที่เน้น
Application ในด้าน Social Networking, รองรับบริการ Chat, Facebook, Twitter
และ Online application ต่างๆ นอกจากนี้ในปี 2554 บริษัทยังมีการเปิดตัวโทรศัพท์เคลื่อนที่
และ Tablet PC ที่สามารถรองรับการใช้งานระบบปฏิบัติการ Android OS
และรองรับการใช้บริการ 3G ได้ นอกจากนี้บริษัทได้ดำเนินการนำเอาบริการโทรศัพท์เคลื่อนที่ 3G
ซึ่งบริษัทเป็นผู้ให้บริการขายต่อบริการโทรศัพท์เคลื่อนที่ 3G (MVNO: Mobile Virtual Network
Operator) มาเป็นส่วนหนึ่งในการสร้างความแตกต่างของโทรศัพท์เคลื่อนที่แบรนด์ i-mobile
จากการดำเนินการดังกล่าวจะช่วยเพิ่มยอดขายของโทรศัพท์เคลื่อนที่ i -mobile
ให้มีการเติบโตขึ้นอย่างต่อเนื่อง
อันเนื่องมาจากความต้องการในการเปลี่ยนเครื่องลูกข่ายให้รองรับการใช้บริการ 3G ของลูกค้า

1.2 ธุรกิจการให้บริการขายต่อบริการโทรศัพท์เคลื่อนที่ 3G

สำหรับการให้บริการขายต่อบริการโทรศัพท์เคลื่อนที่ 3G
ในช่วงปีที่ผ่านมาบริษัทได้รับผลกระทบจากความไม่ชัดเจนของแผนการขยายเครือข่ายการให้บริการจากเจ้าของโครงข่ายโทรศัพท์เคลื่อนที่
3G ทำให้การให้บริการมีอุปสรรคบางประการ เช่น ความครอบคลุมของพื้นที่การให้บริการ
ปัญหาด้านคุณภาพการให้บริการ แต่จากการที่คณะรัฐมนตรีมีมติเห็นชอบให้บริษัท ทีโอที จำกัด
(มหาชน) สามารถดำเนินการขยายเครือข่ายโทรศัพท์เคลื่อนที่ 3G ได้
โดยตามแผนการคาดว่าจะเริ่มมีการขยายเครือข่ายโทรศัพท์เคลื่อนที่ 3G ช่วงปลายไตรมาส 2 ในปี
2554 เป็นต้นไป ซึ่งจะช่วยให้ครอบคลุมพื้นที่การให้บริการโทรศัพท์เคลื่อนที่ 3G มากขึ้น
ทำให้การวางแผนในการทำการตลาดของบริษัทมีความชัดเจนมากขึ้น
และส่งผลให้บริษัทสามารถดำเนินการขยายฐานผู้ใช้บริการให้มากขึ้นตามแผนที่บริษัทวางไว้
จากการที่บริษัทสามารถขยายฐานผู้ใช้บริการได้เพิ่มขึ้น ประกอบกับคุณภาพของการให้บริการที่ดีขึ้น
จะช่วยทำให้บริษัทมีฐานผู้ใช้บริการที่มั่นคง นำมาสู่การมีรายได้ที่ต่อเนื่อง (Recurring revenue)
จากการให้บริการโทรศัพท์เคลื่อนที่ 3G ซึ่งจะเป็นแหล่งรายได้สำคัญของบริษัทในอนาคต

จากการที่ประเทศไทยเริ่มเข้าสู่เทคโนโลยีโทรศัพท์เคลื่อนที่ 3G นั้น
จะส่งผลดีโดยตรงต่อธุรกิจจำหน่ายอุปกรณ์เครื่องลูกข่าย
เนื่องจากลูกค้าจะมีความต้องการเปลี่ยนโทรศัพท์เคลื่อนที่รุ่นใหม่ที่สามารถรองรับการใช้งานบริการโทรศัพท์เคลื่อนที่
3G และยังส่งผลดีต่อธุรกิจการให้บริการประเภทข่าวสารและบันเทิง (Content) รวมทั้ง
Application บนโทรศัพท์เคลื่อนที่เป็นอย่างมาก
เนื่องจากความเร็วในการเข้าใช้บริการอินเตอร์เน็ตผ่านโทรศัพท์เคลื่อนที่ (Mobile Internet)
ของเทคโนโลยี 3G เหนือกว่าเทคโนโลยี 2G เป็นอย่างมาก
โดยได้มีการคาดการณ์ว่าการมาของเทคโนโลยี 3G จะทำให้มูลค่าตลาดของบริการประเภท
Content และ Application สูงขึ้นอย่างต่อเนื่องแบบก้าวกระโดด
จากเหตุการณ์ดังกล่าวบริษัทได้เล็งเห็นถึงโอกาสทางธุรกิจ โดยบริษัทได้มีการวิจัยและพัฒนา
Content และ Application ต่างๆ ต่อยอดจากธุรกิจการให้บริการ Content และ
Application ในปัจจุบันที่ให้บริการอยู่ในระบบ 2G เพื่อให้สามารถรองรับกับการใช้งานบนระบบ
3G เพื่อเป็นการรักษาส่วนแบ่งทางการตลาดเดิมและขยายการให้บริการเข้าสู่ตลาดใหม่ไปพร้อมกัน
ซึ่งจะนำมาซึ่งความยั่งยืนด้านรายได้จากการให้บริการของบริษัทในอนาคต

การจัดตั้ง คณะกรรมการกิจการวิทยุกระจายเสียง กิจการโทรทัศน์ และกิจการโทรคมนาคมแห่งชาติ
(กสทช.) หากดำเนินการแล้วเสร็จ จะส่งผลให้เกิดการแข่งขันอย่างเสรีในทั้ง 3 ธุรกิจ
เนื่องจากรูปแบบของการได้สิทธิในการให้บริการของทั้ง 3 ธุรกิจดังกล่าว
จะมีการเปลี่ยนแปลงจากการให้บริการในลักษณะของการได้สัมปทานเหมือนในอดีตมาเป็นการได้รับใบอนุญาตเพื่อให้บริการ
โดยบริษัทจะได้รับผลประโยชน์โดยตรงจากการเกิดขึ้นของ กสทช. เช่น
ธุรกิจการให้บริการโทรศัพท์เคลื่อนที่ การเกิดขึ้นของ กสทช.
จะทำให้เกิดการแข่งขันอย่างเสรีมากขึ้นกว่าในปัจจุบันที่มีผู้ให้บริการโทรศัพท์เคลื่อนที่เพียงไม่กี่รายอันเนื่องมาจากข้อจำกัดด้านคลื่นความถี่
นอกจากนี้การเกิดขึ้นของ กสทช. จะทำให้มีการแบ่งแยกธุรกิจกระจายเสียง โทรทัศน์
และโทรคมนาคม ออกจากกันอย่างชัดเจน
ซึ่งจะผลดีต่อบริษัทที่มีบริษัทในเครือที่ดำเนินธุรกิจให้บริการ Content หลากหลายประเภท
ทำให้เป็นโอกาสทางธุรกิจที่ดีที่จะช่วยเพิ่มมูลค่าทางการตลาดของการให้บริการ Content
ทำให้เกิดการเติบโตของธุรกิจดังกล่าวมากยิ่งขึ้น

ส่วนการประมูลโครงการ 3G บริษัทคาดว่าจะสามารถดำเนินการได้เร็วที่สุดในช่วงปลายปี 2554
เนื่องจากกระบวน การในการสรรหาและแต่งตั้ง กสทช. นั้นต้องใช้ระยะเวลานานพอสมควร
และภายหลังการแต่งตั้งแล้วเสร็จ กสทช. ชุดใหม่ต้องมีการศึกษารูปแบบของการให้บริการ
กรอบและข้อบังคับต่างๆ ในการประมูลโครงการ 3G

1.3 ธุรกิจการให้บริการข้อมูลข่าวสารและบันเทิง

สำหรับธุรกิจ Content นั้น จัดได้ว่าอยู่ในช่วงการเปลี่ยนผ่านจากตลาด Content
ที่รองรับเทคโนโลยีแบบปัจจุบันเข้าสู่ตลาด 3G ซึ่งเป็นเทคโนโลยีใหม่ที่จะเกิดขึ้นในอนาคต
โดยตลาดสำหรับเทคโนโลยีแบบปัจจุบันนั้นต้องถือว่าเป็นตลาดที่มีขนาดใหญ่ และมีการแข่งขันกันสูง
แต่ก็กำลังเข้าสู่ในช่วงอิ่มตัวของตลาด โดยจะเห็นได้จากพฤติกรรมของผู้บริโภคที่มีการใช้งาน
Content ทั้งประเภท Voice และ Non-Voice มีอัตราเฉลี่ยการใช้งานที่คงที่และชะลอตัว
ทั้งนี้มีปัจจัยอันเนื่องมาจากความต้องการบริโภค Content แบบปัจจุบันที่ไม่ขยายตัว
รวมทั้งการเปลี่ยนการใช้โทรศัพท์เคลื่อนที่จากรุ่นราคาถูก ถึงปานกลาง
ไปสู่การใช้โทรศัพท์เคลื่อนที่รุ่นราคาสูงหรือ Smart phone
ซึ่งโทรศัพท์เคลื่อนที่ประเภทดังกล่าวมีประสิทธิภาพการใช้งานสูง และง่ายต่อการเข้าถึงข้อมูล
ข่าวสารต่างๆ ดังนั้นบริษัทจึงได้เร่งสนับสนุนการพัฒนารูปแบบบริการ Content ใหม่ๆ และ
Application ต่างๆ ซึ่งมีคุณสมบัติและลูกเล่นที่น่าสนใจยิ่งขึ้น เพื่อตอบสนองความต้องการใหม่ๆ
ของผู้บริโภค
รวมทั้งเหมาะสมกับการใช้งานในโทรศัพท์เคลื่อนที่ประเภทราคาสูงซึ่งนับวันจะมีปริมาณการใช้เพิ่มขึ้น

ส่วน Content สำหรับตลาดเทคโนโลยี 3G นั้น
บริษัทได้มีการเตรียมความพร้อมโดยเริ่มต้นพัฒนาบริการจากกลุ่ม Content ที่บริษัทมีความชำนาญ
และเป็นผู้นำตลาดอยู่ เช่น หมวดกีฬา ข่าวสาร โหราศาสตร์ เป็นต้น รวมถึงการพัฒนา Content
และ Application ในรูปแบบต่างๆ เพื่อตอบสนองไลฟ์สไตล์ใหม่ๆ
ของผู้บริโภคที่จะเกิดขึ้นในอนาคต ดังจะเห็นได้จากการเปิด www.edtguide.com
เป็นเว็บไซต์ให้บริการไลฟ์สไตล์อันดับ 1 ประเภท กิน ดื่ม ท่องเที่ยวแบบครบวงจร
www.horoworld.com ซึ่งถือได้ว่าเป็นการพัฒนา Content
หมวดการพยากรณ์ที่แข็งแกร่งอยู่แล้วของบริษัทสู่บริการที่เหนือระดับ และสมบูรณ์แบบ
โดยร่วมกับพันธมิตรในการเปิดเว็บไซต์ Showded.com ซึ่งเป็น Community website
ประเภทให้บริการวีดีโอ โดยติดอันดับยอดนิยมรวมทั้งบริษัทยังมีแผนการไปสู่ธุรกิจชอปปิ้งออนไลน์
ซึ่งคาดการว่าจะเติบโตอย่างมากในอนาคต

ทั้งนี้ปัจจัยสำคัญที่มีต่อการดำเนินธุรกิจ Content ซึ่งรองรับทั้งตลาดเทคโนโลยีแบบปัจจุบัน
และเทคโนโลยี 3G ในอนาคต นั่นก็คือตัว Content เอง
บริษัทได้ให้ความสำคัญยิ่งกับการเป็นเจ้าของ Content จึงได้มีการคิดค้น พัฒนาและผลิตContent
ขึ้นเป็นของตัวเองโดยในปัจจุบันมีสัดส่วนมากกว่าร้อยละ 50
และยังมีการผสานความร่วมมือโดยจัดทำสัญญาข้อตกลงต่างๆ กับคู่ค้าในด้าน Content
ทั้งในรูปแบบบุคคล และบริษัท เพื่อสร้างความแข็งแกร่ง
และความมั่นใจในการดำเนินธุรกิจทั้งในปัจจุบันและอนาคตต่อไป

1.4 ธุรกิจการจัดจำหน่ายโทรศัพท์เคลื่อนที่ในต่างประเทศ

สำหรับธุรกิจการจัดจำหน่ายโทรศัพท์เคลื่อนที่ในต่างประเทศ
บริษัทจะเน้นเจาะตลาดในประเทศที่มีเสถียรภาพทางด้านการเมือง เศรษฐกิจ และสังคม
เพื่อลดความเสี่ยงในการดำเนินธุรกิจให้ต่ำลง
โดยบริษัทจะเน้นเจาะตลาดธุรกิจจำหน่ายโทรศัพท์เคลื่อนที่ในประเทศมาเลเซีย อินโดนีเซีย
เป็นหลัก โดยบริษัทได้ดำเนินการสร้างความสัมพันธ์ที่ดีกับผู้จัดจำหน่ายโทรศัพท์เคลื่อนที่รายหลักๆ
ในแต่ละประเทศที่บริษัทเข้าไปดำเนินธุรกิจ เพื่อสร้างความแข็งแกร่งด้านช่องทางการจัดจำหน่าย
ซึ่งเป็นปัจจัยสำคัญในการประสบความสำเร็จในการดำเนินธุรกิจจัดจำหน่ายโทรศัพท์เคลื่อนที่
นอกจากนี้บริษัทมุ่งขยายตลาดในกลุ่มประเทศที่ Axiata Group Berhad (“Axiata”)
มีโครงข่ายให้บริการอยู่ ซึ่งปัจจุบัน Axiata
ดำเนินธุรกิจการให้บริการโทรศัพท์เคลื่อนที่ร่วมกับผู้ให้บริการท้องถิ่นในแต่ละประเทศจำนวนทั้งสิ้น 9
ประเทศในแถบเอเชีย ซึ่งการดำเนินการร่วมกับ Axiata
ช่วยให้บริษัทลดความเสี่ยงในการประกอบธุรกิจได้เป็นอย่างมาก ด้วยกลยุทธ์ที่กล่าวมาแล้ว
จะทำให้บริษัทมีเสถียรภาพในการดำเนินธุรกิจระยะยาวต่อไป

2. ความเสี่ยงทางการเงิน

2.1 ความเสี่ยงจากอัตราแลกเปลี่ยนเงินตราต่างประเทศ

บริษัทและบริษัทย่อยมีหนี้สินและทรัพย์สินที่เป็นสกุลเงินตราต่างประเทศอันเกิดจากการนำเข้าและส่งออกสินค้าไปต่างประเทศ
ซึ่งอาจทำให้บริษัทมีความเสี่ยงอันเกิดจากความผันผวนของอัตราแลกเปลี่ยนได้
ทั้งนี้บริษัทมีการติดตามดูแลความเคลื่อนไหวของอัตราแลกเปลี่ยนอย่างใกล้ชิด
โดยยึดแนวทางการบริหารการเงินอย่างรัดกุมและไม่มีจุดประสงค์เพื่อเก็งกำไรจากอัตราแลกเปลี่ยน
บริษัทมีรายได้และต้นทุนเป็นสกุลเงินตราต่างประเทศในสัดส่วน 3.7% ของรายได้รวมจากการขาย
และ 83.5% ของต้นทุนขายรวม ตามลำดับ
โดยมีการทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยน
และใช้เครื่องมือทางการเงินอื่นๆ ที่เหมาะสม รวมถึงการทำ natural hedge บางส่วน ณ วันที่
31 ธันวาคม 2553 บริษัทและบริษัทย่อยมีทรัพย์สินและหนี้สินสกุลเงินตราต่างประเทศรวมจำนวน
48.09 ล้านเหรียญสหรัฐ โดยได้มีการทำสัญญาป้องกันความเสี่ยงล่วงหน้าจำนวน 23.16
ล้านเหรียญสหรัฐ

2.2 ความเสี่ยงจากอัตราดอกเบี้ย

บริษัทมีความเสี่ยงจากอัตราดอกเบี้ยอันเกี่ยวเนื่องกับเงินกู้ที่มีกับสถาบันการเงิน
ความผันผวนของอัตราดอกเบี้ยในตลาดอาจส่งผลกระทบต่อต้นทุนทางการเงินซึ่งส่งผลต่อกระแสเงินสดของบริษัทได้
ณ สิ้นปี 2553 บริษัทและบริษัทย่อยมีเงินกู้ยืมจากสถาบันการเงินรวม 2,334.5 ล้านบาท คิดเป็น
77.4% ของหนี้สินรวม โดยทั้งหมดเป็นเงินกู้ระยะสั้น อัตราดอกเบี้ยลอยตัวตามตลาดเงิน
โดยบริษัทได้มีการติดตามความเคลื่อนไหวของอัตราดอกเบี้ยในตลาดอย่างใกล้ชิด
และพิจารณาเลือกระยะเวลาการกู้ยืมเงินที่เหมาะสม
รวมถึงพิจารณากู้ยืมเป็นสกุลเงินเหรียญสหรัฐซึ่งมีอัตราดอกเบี้ยที่ถูกกว่าทำให้บริษัทมีต้นทุนทางการเงินที่ต่ำลง
อย่างไรก็ดี หากเกิดสัญญาณเตือนของความผันผวนอื่น
บริษัทอาจใช้เครื่องมือป้องกันความเสี่ยงทางการเงินต่างๆ เพื่อจัดการความเสี่ยงดังกล่าว

2.3 ความเสี่ยงจากหนี้สงสัยจะสูญ

บริษัทมีความเสี่ยงจากความสามารถในการชำระหนี้ของลูกหนี้การค้า ณ วันที่ 31 ธันวาคม
2553บริษัทมีลูกหนี้การค้าสุทธิจำนวน 2,964 ล้านบาท ในจำนวนนี้มีลูกหนี้การค้าที่ค้างชำระเกินกว่า
12 เดือนจำนวน 34 ล้านบาท ลดลงจากสิ้นปี 2552 จำนวน 4 ล้านบาท
โดยบริษัทได้พิจารณาตั้งค่าเผื่อหนี้สงสัยจะสูญจำนวน 24 ล้านบาท เพิ่มขึ้นจากปี 2552 จำนวน 4
ล้านบาท
ทั้งนี้บริษัทมีการควบคุมความเสี่ยงดังกล่าวโดยการจัดระบบการให้สินเชื่อของลูกหนี้ประเภทต่างๆ
ตามชั้นความเสี่ยงและมีการติดตามอย่างใกล้ชิด
ทำให้เชื่อมั่นได้ว่าความเสี่ยงดังกล่าวจะได้รับการบริหารจัดการเป็นอย่างดี

2.4 ความเสี่ยงจากหนี้สินที่อาจจะเกิดขึ้น

ในเดือนสิงหาคม 2551 บริษัท สามารถ ไอ-โมบาย (ฮ่องกง) จำกัด
ซึ่งเป็นบริษัทย่อยได้รับหนังสือจากกรมสรรพากรของฮ่องกงเกี่ยวกับการนำค่าที่ปรึกษาและค่าบริการการจัดการจ่าย
ซึ่งจ่ายให้แก่บริษัท ไอ-โมบาย อินเตอร์เนชั่นแนล จำกัด
ซึ่งเป็นบริษัทย่อยอีกแห่งหนึ่งมาถือเป็นค่าใช้จ่ายในการคำนวณภาษีของปี 2550 ในเดือนมิถุนายน
2552
ผู้บริหารของบริษัทย่อยได้ยื่นหนังสือต่อกรมสรรพากรของฮ่องกงเพื่อให้ข้อมูลเกี่ยวกับการนำค่าที่ปรึกษาและค่าบริการการจัดการจ่ายมาถือเป็นค่าใช้จ่ายในการคำนวณภาษี
ต่อมาในเดือนธันวาคม 2552
กรมสรรพากรฮ่องกงได้ขอเอกสารเพิ่มเติมจากบริษัทย่อยเกี่ยวกับเรื่องดังกล่าวของปี 2549-2551
ซึ่งรวมเป็นค่าที่ปรึกษาและค่าบริการจัดการจ่ายทั้งสิ้นประมาณ 15.75 ล้านเหรียญสหรัฐอเมริกา
กรมสรรพากรของฮ่องกงยังไม่ได้ส่งหนังสือเรื่องการพิจารณาประเด็นดังกล่าวมาให้กับบริษัทย่อย
อย่างไรก็ตามผู้บริหารมีความเห็นว่าค่าที่ปรึกษาและค่าบริการการจัดการจ่ายเป็นค่าใช้จ่ายในการดำเนินธุรกิจที่เกิดขึ้นจริง
ดังนั้นจึงสามารถถือเป็นค่าใช้จ่ายในการคำนวณภาษีได้
บริษัทย่อยจึงไม่ได้บันทึกภาษีเงินได้หรือค่าใช้จ่ายที่เกี่ยวข้องเพิ่มเติมสำหรับปี 2549-2551
ทั้งนี้ภาระภาษีสูงสุดที่อาจจะเกิดขึ้นถ้าบริษัทย่อยถูกประเมินคือร้อยละ 17.5
ของค่าที่ปรึกษาและค่าบริการจัดการจ่าย

2.5 ความเสี่ยงจากการค้ำประกันวงเงินสินเชื่อให้แก่บริษัทย่อย

บริษัทมีภาระค้ำประกันวงเงินสินเชื่อระยะสั้นประเภทวงเงินหมุนเวียนให้แก่บริษัทย่อย
ซึ่งส่วนใหญ่เป็นวงเงินใช้ร่วมกันกับบริษัท
โดยอาจมีความเสี่ยงจากการต้องรับผิดชอบภาระเงินกู้หากมีการผิดนัดชำระหนี้ อย่างไรก็ดี
บริษัทมีการดูแลผลการดำเนินงานของบริษัทย่อยอย่างใกล้ชิดและติดตามฐานะการเงินอย่างสม่ำเสมอ
ซึ่งฝ่ายบริหารเชื่อว่าจะไม่มีการผิดนัดชำระหนี้เกิดขึ้น โดย ณ วันที่ 31 ธันวาคม 2553
ยอดภาระหนี้คงค้างของบริษัทย่อยที่บริษัทมีภาระค้ำประกันมีจำนวน 1,145 ล้านบาท

3. ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

ปัจจุบันบริษัท สามารถ คอร์ปอเรชั่น จำกัด (มหาชน) และบริษัทย่อยถือหุ้นในบริษัทรวมจำนวน
2,578,377,200 หุ้น หรือคิดเป็นร้อยละ 59.94
ของจำนวนหุ้นที่ออกจำหน่ายและชำระเต็มมูลค่าแล้วของบริษัท
ทำให้สามารถที่จะควบคุมการลงมติในที่ประชุมผู้ถือหุ้นเกือบทั้งหมดในเรื่องสำคัญต่าง ๆ เช่น
การแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่น ๆ อาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้
อย่างไรก็ตาม บริษัทได้มีการแต่งตั้งกรรมการตรวจสอบซึ่งเป็นกรรมการอิสระจำนวน 3 ท่าน
โดยคณะกรรมการตรวจสอบจะทำหน้าที่ตรวจสอบ
และพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์แห่งประเทศไทย
และ กลต. ทั้งนี้ เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

4. ความเสี่ยงจากการเปลี่ยนแปลงผู้ถือหุ้นรายใหญ่อันเนื่องมาจากการจำนำหุ้น

บริษัท สามารถ คอร์ปอเรชั่น จำกัด (มหาชน) ได้เข้าทำสัญญาเงินกู้กับธนาคารในประเทศรายหนึ่ง
ภายใต้สัญญาเงินกู้ดังกล่าว บริษัท สามารถ คอร์ปอเรชั่น จำกัด (มหาชน)
ตกลงจำนำหุ้นที่ตนถืออยู่ในบริษัท สามารถ ไอ – โมบาย จำกัด (มหาชน) (“บริษัท”) จำนวน
1,220 ล้านหุ้น หรือคิดเป็นร้อยละ 28.36 ของทุนที่เรียกชำระแล้วของบริษัท
เพื่อเป็นหลักประกันการชำระหนี้ของตน ปัจจุบันเงินกู้คงเหลือของบริษัท สามารถ คอร์ปอเรชั่น
จำกัด (มหาชน) ตามสัญญานี้มีประมาณร้อยละ 10 ของวงเงินกู้ทั้งหมดจำนวน 2,250.25 ล้านบาท
อย่างไรก็ตาม หากบริษัท สามารถ คอร์ปอเรชั่น จำกัด (มหาชน)
ผิดสัญญาเงินกู้และธนาคารรายดังกล่าวใช้สิทธิบังคับจำนำหุ้นของบริษัทโดยการขายทอดตลาด
ก็มิได้ทำให้เกิดการเปลี่ยนแปลงผู้ถือหุ้น รายใหญ่
แต่อาจกระทบต่ออำนาจการควบคุมกิจการของบริษัทได้ เนื่องจากภายหลังการบังคับจำนำดังกล่าว
บริษัท สามารถ คอร์ปอเรชั่น จำกัด (มหาชน)
แลบริษัทย่อยจะยังคงสัดส่วนการถือหุ้นในบริษัทรวมกันคิดเป็นร้อยละ 31.58
ของทุนชำระแล้วของบริษัท
ทำให้กลุ่มผู้ถือหุ้นที่ได้เข้าซื้อหุ้นจำนวนดังกล่าวทั้งหมดสามารถใช้สิทธิคัดค้านหรือไม่อนุมัติการลงมติในที่ประชุมผู้ถือหุ้นเรื่องสำคัญต่างๆ
ที่ข้อบังคับบริษัทหรือกฎหมายที่เกี่ยวข้องกำหนดให้ต้องได้รับคะแนนเสียงไม่น้อยกว่าสามในสี่ของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียงลงคะแนน